B'nai Brith
Store norske leksikon,Religion og filosofi,Religioner og livssyn,Jødedom
B'nai Brith er en jødisk organisasjon med formål å fremme menneskerettighetene, drive humanitært arbeid, motarbeide rasisme, bevare jødisk kultur og støtte staten Israel.
B'nai Brith har i dag avdelinger i nærmere seksti land og har mer enn 500 000 medlemmer, de aller fleste i USA. B'nai Brith har også et større senter i Jerusalem. B'nai Briths norgeslosje ble opprettet 1952 og gir faste bidrag til sosialhjelp i Israel. Stiftelse B'nai Brith ble stiftet i 1843 i USA. Formålet var opprinnelig å hjelpe jøder med sosiale tjenester og undervisning, samt å motarbeide diskriminering på religiøst og rasistisk grunnlag. Organisasjonen hadde først kun mannlige medlemmer, men fra 1897 omfatter den også kvinnelosjer. Den første europeiske losjen ble stiftet i Tyskland i 1882, og i 1888 ble det dannet en losje i Palestina. Underavdelinger I 1913 ble det stiftet en egen underavdeling, Anti Defamation League (Forbundet mot bakvaskelse), som fremdeles spiller en viktig rolle i arbeidet med å motarbeide jødehat og diskriminering. Anti Defamation League har i dag rundt 30 kontorer i USA. Organisasjonen blir ofte anklaget for ukritisk å støtte staten Israel. En annen undergruppe, Hillelstiftelsen, startet i 1923 arbeidet på universitetene i USA og er i dag representert på rundt 550 colleger og universiteter, samt i flere andre land. Ungdomsorganisasjonen ble grunnlagt i 1924 og omfatter i dag rundt 70 000 medlemmer fordelt på 56 land. Organisasjonen arrangerer kurs, sommerleirer og aktiviteter for jødisk ungdom. Les mer i Store norske leksikon Israel jødedom jøder